
Egy feltételezett ubikvitin receptor jellemzése

Az ubikvitin-proteaszóma rendszerben bomlik le a rövid féléletidejű vagy meghibásodott nukleáris és citoplazmatikus fehérjék 90%-a. A szelektív felismerést követően az ubikvitinációs enzimkaszkád egy poliubikvitin lánccal jelöli meg a fehérjét. A jelként szolgáló poliubikvitin láncot poliubikvitin receptorok ismerik fel, majd a megjelölt fehérjét a proteolítikusan aktív 26S proteaszómához szállítják lebontásra.
Drosophila melanogasterben három az UBA/UBL fehérjék családjába tartozó poliubikvitin receptor ismert. Azonban a poliubikvitin láncok sokfélesége és eltérő szerepe miatt feltételezzük további poliubikvitin receptorok létezését is. Aminosav szekvencia homológia alapján úgy véljük, hogy egy újabb poliubikvitin receptort kódoló gént sikerült felfedeznünk, a CG31528-at. Ezért célul tűztük ki ennek a génnek a jellemzését, funkciójának vizsgálatát különböző klasszikus genetikai, molekuláris biológiai és biokémiai módszerek felhasználásával.
CG31528 specifikus transzgenikus RNS interferencia törzseket állított elő csoportunk. Az RNS interferencia indukciójával, valamint tesztisz specifikus driver törzsekhez való keresztezéssel teszteltem a gén működésének jelentőségét, funkcióját, csökkent aktivitásának fenotípusbeli hatásait.
Munkatársaim pGEX-4T-1 expressziós vektorba klónozták a CG31528 cDNS-t, amely lehetővé teszi a vizsgált gén által kódolt fehérje glutation S-transzferázzal fúzionált változatának baktériumokban való termeltetését. A GST-tagelt fehérjét tisztítottam és Glutathione-Sepharose gélszűréses kísérlettel, valamint Western-blottal vizsgáltam köt-e poliubikvitinált fehérjéket, illetve kötődik-e a proteaszómához.



